**Obec Valaliky**

**Poľná 8, 044 13 Valaliky**

**stavebný úrad**

Číslo: 63-04/2022-Va V Čani, 14.06.2022

**Verejná vyhláška**

**STAVEBNÉ POVOLENIE**

Obec Valaliky, ako určený stavebný úrad podľa § 119 ods. 3 zákona č. 50/1976 Zb. o územnom plánovaní a stavebnom poriadku v znení neskorších predpisov (ďalej len „stavebný zákon“), podľa § 66 stavebného zákona, v súlade s § 10 vyhlášky MŽP SR č. 453/2000 Z. z., ktorou sa vykonávajú niektoré ustanovenia stavebného zákona, v súlade s vyhláškou MŽP SR č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie a v súlade s ust. zákona č. 71/1967 Zb. o správnom konaní v znení neskorších predpisov (ďalej len „správny poriadok“),

**povoľuje**

v stavebnom konaní

**stavbu: „Obnova bytového domu Obrancov mieru 12, 14, Košice“**

druh stavby: bytová budova (zmena dokončenej stavby)

účel stavby: bytový dom

**na pozemku parc. č.: KN-C parc. č. 2942, 2943, súp. č. 185**

katastrálne územie: **Severné Mesto**

charakter stavby: trvalá

**stavebníkovi: Vlastníci bytov a nebytových priestorov bytového domu na ulici Obrancov mieru č. 12, 14, Košice,** v zastúpení správcom: Bytex Slovensko, s.r.o., so sídlom Čárskeho 7, 040 01 Košice.

**Pre uskutočnenie stavby sa určujú tieto podmienky:**

1. Stavba bude uskutočnená podľa dokumentácie overenej v stavebnom konaní, ktorá je súčasťou tohto rozhodnutia. Prípadné zmeny nemôžu byť zrealizované bez predchádzajúceho povolenia stavebného úradu.
2. Významná obnova bytového domu zahŕňa:

- zateplenie obvodového plášťa,

- zateplenie strešnej konštrukcie vrátane výlezov na strechu,

- komplexná sanácia balkónov,

- zateplenie stropu 1.PP,

- zhotovenie okapového chodníka po obvode objektu,

- iná modernizácia obnova spoločných priestorov schodiska a chodby v suteréne.

Na obnovu bytového domu je navrhnutý kontaktný zatepľovací systém MultiTherm M. Na riešenie porúch je možné použiť aj iný kontaktný zatepľovací systém certifikovaný v SR – napr. CAPATEC, BAUMIT, SAKRET, STOMIX, TERANOVA.

1. Pri uskutočňovaní stavby je nutné dodržiavať predpisy týkajúce sa bezpečnosti prác a technických zariadení a dbať o ochranu zdravia osôb na stavenisku. Pri uskutočňovaní stavby budú dodržané všeobecné technické požiadavky na výstavbu, podľa § 47, stavebného zákona; na výstavbu budú použité stavebné výrobky v súlade s § 43d, § 43e, § 43f, stavebného zákona. Certifikáty stavebných výrobkov zabudovaných do stavby predložiť ku kolaudácii stavby.

Podľa § 43i ods. 3 písm. a), b), c), d), e), f), g), h) stavebného zákona stavenisko musí:

· byť zabezpečené pred vstupom cudzích osôb na miesta, kde môže dôjsť k ohrozeniu života alebo

zdravia, a to prípadne aj úplným ohradením,

· byť označené ako stavenisko s uvedením potrebných údajov o stavbe a účastníkoch výstavby,

· mať zriadený vjazd a výjazd z miestnej komunikácie alebo z účelovej komunikácie na prísun stavebných výrobkov, na odvoz zeminy a stavebného odpadu a na prístup vozidiel zdravotníckej pomoci a požiarnej ochrany, ktorý sa musí čistiť,

· umožňovať bezpečné uloženie stavebných výrobkov a stavebných mechanizmov a umiestnenie zariadenia staveniska,

· umožňovať bezpečný pohyb osôb vykonávajúcich stavebné práce,

· mať zabezpečený odvoz alebo likvidáciu odpadu,

· mať vybavenie potrebné na vykonávanie stavebných prác a na pobyt osôb vykonávajúcich stavebné práce,

· byť zriadené a prevádzkované tak, aby bola zabezpečená ochrana zdravia ľudí na stavenisku a v jeho okolí, ako aj ochrana životného prostredia podľa osobitných predpisov.

1. Projektant stavby v zmysle § 46 stavebného zákona zodpovedá za správnosť a úplnosť vypracovania dokumentácie podľa § 45 ods. 2 stavebného zákona a aj za jej realizovateľnosť.
2. Pri stavbe budú dodržané ustanovenia § 48 - § 53 stavebného zákona a príslušné technické normy, zvlášť bezpečnostné a hygienické.
3. Stavba bude dokončená v termíne do 60 mesiacov odo dňa nadobudnutia právoplatnosti rozhodnutia. Z vážnych dôvodov požiada stavebník o zmenu lehoty na dokončenie stavby ešte pred jej uplynutím.
4. Stavba bude vykonávaná dodávateľsky a zhotoviteľ stavby bude určený vo výberovom konaní. Stavebník je povinný v zmysle § 62 ods. 1 písm. d) stavebného zákona oznámiť zhotoviteľa stavby (názov a sídlo) stavebnému úradu do 15 dní po ukončení výberového konania. Zhotoviteľ musí mať oprávnenie na uskutočňovanie stavieb a ich zmien.
5. Stavebné práce realizovať tak, aby stavebnou činnosťou neboli nadmerne narušované a obmedzované práva vlastníkov, nájomcov a užívateľov bytových a nebytových priestorov (dodržiavať domový poriadok, nočný kľud, zabezpečiť čistotu spoločných priestorov). Stavebník oznámi začatie stavebných prác vlastníkom bytov a nebytových priestorov min. 3 dni pred ich začatím, vyvesením oznámenia v spoločných priestoroch.
6. Stavebný denník vedie v súlade s ust. § 46d stavebného zákona stavbyvedúci alebo stavebník od prvého dňa prípravných prác až do skončenia stavebných prác. Stavebný denník sa predkladá pri kolaudácii stavby.
7. Počas realizácie stavby je bezpodmienečne nutné dodržiavať všetky platné normy a technologické predpisy súvisiace so stavebnými prácami udávané výrobcami zabudovaných materiálov a vyplývajúcimi z PD; dodržiavať všetky platné bezpečnostné smernice, predpisy a vyhlášky.
8. Dodržať podmienky vo vyjadreniach a stanoviskách dotknutých orgánov:

**Okresného riaditeľstva Hasičského a záchranného zboru v Košiciach, Požiarnická 4, 040 01 Košice, č. ORHZ-KE4-939-001/2021 zo dňa 14.07.2021:**

- s riešením protipožiarnej bezpečnosti stavby súhlasí bez pripomienok.

Toto stanovisko nenahrádza stanovisko orgánu štátneho požiarneho dozoru pre konanie nasledujúce podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

**Okresného úradu Košice, Odboru starostlivosti o ŽP, Komenského 52, 041 26 Košice:**

**-** z hľadiska záujmov sledovaných OÚŽP Košice k realizácii stavby nemá námietky, za dodržania podmienok stanovených v priložených vyjadreniach:

Vyjadrenie č. OU-KE-OSZP3-2021/031857-002 zo dňa 25.08.2021:

- Zakazuje sa uložiť, alebo ponechať odpad na inom mieste ako na mieste na to určenom, zneškodniť odpad alebo zhodnotiť odpad inak ako v súlade so zákonom o odpadoch.

- Držiteľ odpadu je povinný odovzdať odpady len osobe oprávnenej nakladať s odpadmi podľa zákona o odpadoch, ak nezabezpečuje ich zhodnotenie alebo zneškodnenie sám.

- Stavebný odpad využiteľný ako zdroj druhotných surovín odovzdať výkupcom alebo spracovateľom týchto odpadov.

- Iný recyklovateľný stavebný odpad neznečistený škodlivinami odovzdať na recykláciou.

- Nerecyklovateľný a nevyužitý stavebný odpad ukladať ma riadenú skládku stavebných odpadov.

- Stavebník pred podaním návrhu na kolaudáciu stavby požiada orgán štátnej správy odpadového hospodárstva o vydanie vyjadrenia k dokumentácii v kolaudačnom konaní. K žiadosti priloží doklady o spôsobe nakladania s odpadmi, ktoré vznikli v priebehu realizácie stavby.

Vyjadrenie č. OU-KE-OSZP3-2021/028551-002 zo dňa 20.08.2021:

- V prípade opätovného zahniezdenia belorítok domových na budove môžu byť ich hniezda z fasády odstraňované iba v čase mimo obdobie hniezdenia. V našich podmienkach mávajú belorítky 2 až 3 znášky vajec ročne. Prvé hniezdenie začína začiatkom mája, perióda druhého hniezdenia začína koncom júna – začiatkom júla. V tomto období musia byť práce v okolí aktívnych hniezd so znáškou vajec alebo mláďatami prerušené a umožnený prístup dospelých vtákov (prístupu zabraňujú najmä ochranné siete lešenia). Hniezda môžu byť odstránené až po vyletení mláďat, t.j. v polovici augusta až začiatkom septembra, v závislosti od počtu znášok v sezóne. Pre kontrolu vyhniezdenia bude zhotoviteľ kontaktovať autora návrhu opatrení. Práce na ostatných úsekoch fasády alebo v okolí prázdnych hniezd nemusia byť v tomto období prerušované.

- Kompenzáciu hniezdnych možností pre belorítky domové je možné realizovať pásmi hrubozrnnej omietky v horných kútoch fasády pod vysunutou strechou, na ktoré budú schopné nalepiť svoje hniezda aj po zateplení budovy. Tieto pásy o šírke minimálne 15 cm (na stene pod vyložením strechy) by mali byť umiestnené iba na štítových častiach severovýchodnej steny a nad oknami schodiskových priestorov na severozápadnej stene tak, aby v budúcnosti aktivita belorítok počas hniezdenia nezasahovala do okien alebo balkónov majiteľov bytov.

- Hniezdo sýkorky veľkej vybudované na osvetlení nad dverami vchodu č. 12 na juhovýchodnej strane budovy môže byť odstránené v čase mimo obdobie hniezdenia. Sýkorky veľké mávajú 1 až 2 hniezdenia za sezónu (obdobie hniezdenia je od začiatku apríla až do konca augusta).

- Ako kompenzáciu možností hniezdenia pre dutinové hniezdiče inštalovať dve búdky do zateplenia typu APUS 3 tesne pod vyložením strechy na štítových častiach severovýchodnej steny.

- Vstupy do vetracích šácht s poškodeným pletivom môžu byť uzatvárané iba v čase mimo obdobie hniezdenia vtákov (apríl – august) a hibernácie netopierov (december – polovica marca, v závislosti od sezónnych podmienok). Z dôvodu možného výskytu netopierov v týchto šachtách bude zhotoviteľ kontaktovať autora posudku, ktorý zrealizuje preventívne vyťahovanie netopierov pri uzatváraní vstupov s poškodeným pletivom.

- Ak by počas stavby boli dodatočne zistené chránené živočíchy na iných miestach (§ 127 stavebného zákona) stavebník alebo realizačná firma neodkladne kontaktuje stavebný úrad alebo zhotoviteľa posudku, ktorý je oprávnený určiť potrebné opatrenia.

- Rešpektovať nutnosť ochrany jestvujúcej zelene v riešenom území s tým, aby vplyvom stavebných prác nebol poškodený resp. narušený ich koreňový systém a koruna stromov s dôrazom na ustanovenia platnej STN 83 7010 Ošetrovanie, udržiavanie a ochrana stromovej vegetácie.

- V prípade dodatočného zistenia chránených živočíchov na iných miestach (§ 127 stavebného zákona č. 50/1976 Zb. v znení zákona č. 229/1997 Z.z.), stavebník alebo realizačná firma neodkladne kontaktuje stavebný úrad alebo zhotoviteľa posudku, ktorý je oprávnený určiť potrebné opatrenia.

- Ku kolaudačnému konaniu stavby žiadame prizvať zástupcu tunajšieho úradu pre účely kontroly.

**Východoslovenskej distribučnej, a.s., Mlynská 31, 042 91 Košice, č. 12841/2021 zo dňa 23.07.2021:**

-Predloženú PD z hľadiska záujmov VSD, a.s. odsúhlasujeme za dodržania podmienok:

- Nemerané rozvody (hlavne domové vedenie (HDV): prívod od hlavnej domovej skrine (HDS, RIS, SR...) a stúpacie vedenia) nesmú byť vedené vo vnútorných neverejných priestoroch obytného domu (pivnice a pod.).

- Umiestnenie HRE (spoločný elektromerový rozvádzač) musí rešpektovať požiadavky prístupu zo strany našich pracovníkov.

- Meranie elektriny vo všetkých odberných miestach na vymedzenom území VSD, a.s. musí byť zásadne riešené v súlade s požiadavkami VSD, a.s. uvedenými v dokumente „Podmienky merania elektriny“, ktorý je zverejnený na našom webovom sídle [www.vsds.sk](http://www.vsds.sk).

- Hodnota jednotlivých ističov (MRK) ostáva pôvodná, t.j. bez zmeny.

- Pre hlavné ističe je potrebné použiť plombovateľný kryt s možnosťou zaplombovania cez plombovaciu tyčku (t.j. vpredu).

- Možnosť plombovania krytu HI a prívodu stúpačkového vedenia a stúpačkových svorkovníc s možnosťou plombovania po obidvoch stranách.

- Pre pripojenie rekonštruovaných elektrických zariadení je potrebné splniť okrem technických podmienok aj obchodné podmienky.

-Úpravy obvodov merania je možné realizovať až po odkonzultovaní postupu s našim útvarom (Servis merania NN, Región Košice t.č. 055/610 2880).

- Po schválení PD je pred vykonaním akýchkoľvek úprav z vašej strany potrebné vyžiadať si súhlas spoločnosti VSD, a.s. na porušenie zabezpečovacej značky montážnika a to zaslaním Objednávky na hromadné odplombovanie/zaplombovanie odberných miest na mailovú adresu [info@vsds.sk](mailto:info@vsds.sk). Po udelení súhlasu na porušenie zabezpečovacej značky montážnika (odplombovanie) ste v lehote 14-ich kalendárnych dní povinný vykonať potrebné úpravy. Následne bude vykonaná spoločnosťou VSD, a.s. montáž zabezpečovacej značky montážnika (prevádzkovej plomby) na odberných miestach uvedených v Zozname Objednávky na hromadné odplombovanie/zaplombovanie.

- Všetky zásahy do hlavnej domovej skrine (HDS, RIS, SR...) v súvislosti s výmenou HDV je možné realizovať až po prejednaní s príslušným pracovníkom odboru Prevádzka sietí VN a NN, t.č. 055/610 1333, 055/ 610 1336.

1. Pri uskutočňovaní stavby je nutné dodržiavať predpisy týkajúce sa bezpečnosti práce a technických zariadení a dbať na ochranu zdravia osôb na stavenisku.
2. Počas stavebných prác stavebník zabezpečí, aby nákladnou dopravou neboli znečisťované miestne komunikácie a zabezpečí ich čistenie.
3. Pri výstavbe musia byť dodržané všeobecnotechnické požiadavky na výstavbu a príslušné technické normy a použité len vhodné stavebné výrobky v súlade s ust. zákona č. 133/2013 Z. z. o stavebných výrobkoch v znení neskorších predpisov.
4. Stavebník je povinný dbať na to, aby pri uskutočňovaní stavebných prác nedošlo ku spôsobeniu škody na cudzích nehnuteľnostiach a majetku.
5. Pre potreby stavby, pre účely zariadenia staveniska, sa z časti využijú priestory bytového domu v spoločných priestoroch a z časti v stavebných bunkách, umiestnených na priľahlom teréne pri bytovom dome. Napojenie na úžitkovú vodu bude zo spoločných priestorov bytového domu na 1.NP a napojenie na elektrinu 400 V a 230 V cez staveniskový elektrorozvádzač s elektromerom napojeným do rozvodnej skrine v spoločných priestoroch bytového domu.
6. Montážne práce budú vykonávané z montážnej lávky prípadne lešenia. Pri montáži a demontáži lešenia/lávok, je potrebné uvažovať s výjazdom nákladného mechanizmu na zatrávnenú plochu v blízkom okolí bytového domu. Lešenie je potrebné kotviť k priečeliu a musí byť opatrené zábradlím. Zhotoviteľ stavby je povinný zabezpečiť mobilné WC a mobilné kontajnerové jednotky, ktoré budú slúžiť ako zázemie a šatne pre pracovníkov. Všetky mobilné jednotky budú umiestnené na priľahlých plochách predmetného bytového domu. Na umiestnenie kontajnerov na prechodné skladovanie odpadov, pred jeho odvozom na riadenú skládku, budú využité priľahlé plochy bytového domu. Pri realizácii je potrebné:

- zamedziť prístupu chodcov do pracovného priestoru a do blízkosti lešenia a montážnej lávky,

- zabezpečiť uzatvorenie a nepoužívanie sanovaných lodžií zo strany bytov,

- vchody budú chránené počas realizácie provizórnym prístreškom do vzdialenosti min. 3 m od fasády budovy, prípadne uzamknutie týchto vchodov v prípade, že bude k dispozícii iný prístup do objektu. Pri prašnosti stavebné konštrukcie kropiť vodou. Dbať na neznečisťovanie miestnej prístupovej cesty a prípadne znečistenie bezodkladne odstrániť.

1. Stavebník je povinný dbať, aby čo najmenej rušil užívanie susedných pozemkov alebo stavieb a aby vykonávanými prácami nevznikli škody, ktorým možno zabrániť. Po skončení je povinný uviesť susedný pozemok do pôvodného stavu, a ak to nie je možné alebo hospodársky účelné, poskytnúť vlastníkovi náhradu podľa všeobecných predpisov o náhrade škody - § 135 ods. 2 stavebného zákona.

Stavebný úrad v zmysle § 135 ods.1 stavebného zákona môže uložiť vlastníkom susedných nehnuteľností, ktorí majú vlastnícke alebo iné práva k susedným pozemkom alebo stavbám, aby trpeli vykonanie prác zo svojich pozemkov alebo stavieb.

Vlastník veci (stavebník) sa musí zdržať všetkého, čím by nad mieru primeranú pomerom obťažoval iného alebo čím by vážne ohrozoval výkon jeho práv. Preto najmä nesmie ohroziť susedovu stavbu alebo pozemok úpravami pozemku alebo úpravami stavby na ňom zriadenej bez toho, že by urobil dostatočné opatrenie na upevnenie stavby alebo pozemku, nesmie nad mieru primeranú pomerom obťažovať susedov hlukom, prachom, popolčekom, dymom, plynmi, parami, pachmi, pevnými a tekutými odpadmi, svetlom, tienením a vibráciami v zmysle § 127 ods. 1 zákona č. 40/1964 Zb. občianskeho zákonníka v zmysle neskorších predpisov.

Vytvárať skládky odpadu, stavebného odpadu a prebytočnej zeminy je zakázané! Nakladanie s nimi je potrebné zabezpečiť v súlade s platnou legislatívou o odpadovom hospodárstve a VZN Mesta Košice.

1. Stavebník je povinný oznámiť začatie stavby príslušnému stavebnému úradu.
2. So stavbou možno začať až po nadobudnutí právoplatnosti tohto rozhodnutia. V zmysle § 67 stavebného zákona stavebné povolenie stráca platnosť, ak sa so stavbou nezačalo do 2 rokov odo dňa, keď nadobudlo právoplatnosť.
3. Pri kolaudácii stavby je stavebník povinný predložiť certifikáty zhody zabudovaných stavebných výrobkov.
4. Stavebník je povinný oznámiť tunajšiemu stavebnému úradu termín ukončenia stavby pred jej uvedením do trvalého užívania a požiadať v zmysle § 79 stavebného zákona o vydanie kolaudačného rozhodnutia, pričom návrh má obsahovať náležitosti v súlade s § 17 vyhlášky MŽP SR č. 453/2000 Z.z., ktorou sa vykonávajú niektoré ustanovenia stavebného zákona.

**Rozhodnutie o námietkach a pripomienkach účastníkov konania**

Konštatuje sa, že účastník konania Ing. Peter Varga v konaní vzniesol námietky, ktoré stavebný úrad zamietol.

**Odôvodnenie**

Dňa 15.12.2021 bola obci Valaliky, ako určenému stavebnému úradu (na základe určenia Okresného úradu Košice, odboru výstavby a bytovej politiky, odd. štátnej stavebnej správy, č. OU-KE-OVBP2-2021/043800-002 zo dňa 23.11.2021), doručená žiadosť Vlastníkov bytov a nebytových priestorov bytového domu na ulici Obrancov mieru 12, 14, Košice, v zastúpení správcom Bytex Slovensko, s.r.o., so sídlom Čárskeho 7, 040 01 Košice, o stavebné povolenie na stavbu: „Obnova bytového domu Obrancov mieru 12, 14, Košice“ na na bytovom dome Obrancov mieru 12, 14, súp. č. 185, na pozemku KN-C parc. č. 2942, 2943, katastrálne územie Severné Mesto.

Podľa ust. § 140 stavebného zákona: Ak nie je výslovne ustanovené inak, vzťahujú sa na konanie podľa tohto zákona všeobecné predpisy o správnom konaní.

Podľa ust. § 58 ods. 1 stavebného zákona: Žiadosť o stavebné povolenie spolu s dokladmi a predpísanou dokumentáciou vypracovanou oprávnenou osobou podáva stavebník stavebnému úradu. V žiadosti uvedie účel a spôsob užívania stavby, miesto stavby a predpokladaný čas jej skončenia a pri stavbe na určitú dobu aj dobu užívania stavby.

Žiadosť o vydanie stavebného povolenia podali vlastníci bytov a nebytových priestorov bytového domu na ulici Obrancov mieru 12, 14, Košice (ďalej len „vlastníci“), v zastúpení správcom Bytex Slovensko, s.r.o., so sídlom Čárskeho 7, 040 01 Košice (ďalej len „správca“). Rozhodnutie, o jeho splnomocnení na zastupovanie vlastníkov v stavebnom a kolaudačnom konaní, bolo prijaté na schôdzi vlastníkov dňa 12.10.2021 (dôkazom je zápisnica zo schôdze).

Podľa ust. § 61 ods. 1 stavebného zákona: Stavebný úrad oznámi začatie stavebného konania dotknutým orgánom, všetkým známym účastníkom a nariadi ústne pojednávanie spojené s miestnym zisťovaním. Súčasne ich upozorní, že svoje námietky môžu uplatniť najneskoršie pri ústnom pojednávaní, inak že sa na ne neprihliadne. Na pripomienky a námietky, ktoré boli alebo mohli byť uplatnené v územnom konaní alebo pri prerokúvaní územného plánu zóny, sa neprihliada. Stavebný úrad oznámi začatie stavebného konania do 7 dní odo dňa, keď je žiadosť o stavebné povolenie úplná.

Podľa ust. § 61 ods. 3 stavebného zákona: Stavebný úrad oznámi účastníkom začatie stavebného konania najmenej 7 pracovných dní pred konaním miestneho zisťovania prípadne ústneho pojednávania. Ak stavebný úrad upustí od ústneho pojednávania, určí, do kedy môžu účastníci uplatniť námietky, a upozorní ich, že sa na neskoršie podané námietky neprihliadne.

Podľa ust. § 61 ods. 4 stavebného zákona: Pri líniových stavbách alebo v odôvodnených prípadoch aj pri zvlášť rozsiahlych stavbách, stavbách s veľkým počtom účastníkov konania stavebný úrad upovedomí účastníkov o začatí stavebného konania verejnou vyhláškou najmenej 15 dní pred konaním miestneho zisťovania, prípadne ústneho pojednávania, a ak sa nekoná ústne pojednávanie, pred uplynutím lehoty určenej podľa odseku 3.

Stavebný úrad vychádzajúc z údajov na liste vlastníctva č. 12656, k.ú. Severné Mesto usúdil, že sa jedná o stavbu s veľkým počtom účastníkov konania, preto listom č. 63/169/2022-Va zo dňa 18.01.2022 upovedomil známych účastníkov konania a dotknuté orgány o začatí stavebného konania. Účastníci konania boli o jeho začatí upovedomení verejnou vyhláškou, ktorá bola zverejnená na úradnej tabuli správneho orgánu, t.j. obce Valaliky a na jej webovom sídle v čase od 18.01.2022 do 02.02.2022. Informatívne bola zverejnená aj na úradnej tabuli a webovom sídle Mestskej časti Košice-Sever, v čase od 25.01.2022 do 09.02.2022. Správca bytového domu zabezpečil zverejnenie oznámenia o začatí stavebného konania aj v spoločných priestoroch bytového domu.

Podľa ust. § 26 správneho poriadku:

Ods. 1: Doručenie verejnou vyhláškou použije správny orgán v prípade, keď účastníci konania alebo ich pobyt nie sú mu známi, alebo pokiaľ to ustanovuje osobitný zákon.

Ods. 2: Doručenie verejnou vyhláškou sa vykoná tak, že sa písomnosť vyvesí po dobu 15 dní na úradnej tabuli správneho orgánu. Posledný deň tejto lehoty je dňom doručenia. Správny orgán zverejňuje písomnosť súčasne na svojom webovom sídle, ak ho má zriadené a ak je to vhodné aj iným spôsobom v mieste obvyklým, najmä v miestnej tlači, rozhlase alebo na dočasnej úradnej tabuli správneho orgánu na mieste, ktorého sa konanie týka.

Stavebný úrad prihliadajúc na situáciu v súvislosti s ochorením COVID-19 postupoval v súlade s ust. § 61 ods. 2 v spojení s ust. § 142h stavebného zákona tak, že upustil od miestneho zisťovania aj ústneho pojednávania, nakoľko vykonanie ústneho pojednávania a miestneho zisťovania nebolo nevyhnutné; stavebný úrad mohol vykonať úkony na základe písomne predloženého návrhu, ktorý poskytoval dostatočný podklad na posúdenie podania bez osobného kontaktu s účastníkmi konania.

Následne v súlade s ust. § 61 ods. 3 stavebného zákona určil účastníkom konania lehotu 10 pracovných dní na uplatnenie námietok a pripomienok k stavbe a upozornil ich, že na neskôr podané námietky neprihliadne.

Dotknuté orgány boli o začatí konania upovedomené jednotlivo a boli povinné svoje stanoviská oznámiť stavebnému úradu v rovnakej lehote, ako účastníci konania.

Obci Valaliky, boli v stanovenej lehote dňa 09.02.2022 doručené námietky účastníka konania – Ing. Petra Vargu, Obrancov mieru 14, Košice, z obsahu ktorých vyplynula žiadosť o zastavenie stavebného konania, z ním uvedených dôvodov, t.j.:

1. Údajné porušenie § 14a ods. 6 zákona č. 182/1993 Z.z. o vlastníctve bytov a nebytových priestorov v znení neskorších predpisov, správcom bytového domu, ktoré spočíva vo zverejnení zápisnice zo schôdze vlastníkov, konanej dňa 12.10.2021, až dňa 26.11.2021, t.j. 45 dní po uskutočnení schôdze.
2. Neoprávnená žiadosť správcu o určenie stavebného úradu a taktiež rozhodnutie Okresného úradu Košice, ktorému chýba zdôvodnenie rozhodnutie o určení obce Valaliky, ako príslušného stavebného úradu.
3. Vzdialenosť obce Valaliky od bytového domu na ulici Obrancov mieru č. 12 a č. 14; pochybnosť o spôsobilosti obce Valaliky posúdiť všetky aspekty týkajúce sa obnovy bytového domu; chýbajúce podklady k bytovému domu; upustenie od vykonania miestneho zisťovania pre získanie informácií od vlastníkov a vedomosti o stavbe; upustenie od výmeny ležatého potrubia kanalizácie nad CO krytom.

Stavebný úrad po oboznámení sa s obsahom námietok účastníka konania postupoval v súlade s ust. § 32 ods. 1 správneho poriadku, podľa ktorého je správny orgán povinný zistiť presne a úplne skutočný stav veci a za tým účelom si obstarať potrebné podklady pre rozhodnutie; pritom nie je viazaný len návrhmi účastníkov konania.

Podkladom pre rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe správnemu orgánu z jeho úradnej činnosti. Rozsah a spôsob zisťovania podkladov pre rozhodnutie určuje správny orgán (§ 32 ods. 2 správneho poriadku).

Na žiadosť správneho orgánu sú štátne orgány, orgány územnej samosprávy, fyzické osoby a právnické osoby povinné oznámiť skutočnosti, ktoré majú význam pre konanie a rozhodnutie (§ 32 ods. 3 správneho poriadku).

Stavebný úrad listom č. 430/2022-Va zo dňa 10.02.2022 vyzval správcu bytového domu, aby sa oboznámil s obsahom námietok účastníka konania a poskytol stavebnému úradu svoje vyjadrenie.

K námietkam účastníka konania pod bodom č. 1) stavebný úrad uvádza:

Dňa 24.02.2022 bolo obci Valaliky doručené stanovisko správcu bytového domu a prislúchajúce dôkazy. Z jeho  obsahu vyplýva, že zamestnanec správcu bytového domu osobne doručil do poštovej schránky každého vlastníka bytového domu Obrancov mieru č. 12 a č. 14 pozvánku na schôdzu vlastníkov, ktorá sa konala dňa 12.10.2021. Pozvánka obsahovala program schôdze a bola doručená v zmysle spôsobu dohodnutého v Zmluve o výkone správy č. 01/2019/09 v Článku 3, bode 3.14., t.j. bola zverejnená v zákonom stanovenom termíne na oznamovacej tabuli v bytovom dome a zároveň rozdaná do poštových schránok v bytovom dome.

Na schôdzi vlastníkov uskutočnenej dňa 12.10.2021, bola projektová dokumentácia stavby prezentovaná Ing. Vladimírom Oleárom – zodpovedným projektantom stavby. K tomuto bodu schôdze prebehla diskusia, projektant stavby zodpovedal otázky vlastníkov a taktiež bol zistený nesúlad medzi skutkovým stavom a výkresovou časťou dokumentácie zdravotechniky, na čo bol projektant stavby upozornený. Projektová dokumentácia bola opravená a stavebnému úradu doručená vo finálnej podobe.

Dňa 15.10.2021 bola zápisnica zo schôdze mailom poslaná overovateľom zápisnice s tým, aby po preštudovaní zápisnicu vytlačili a zverejnili na mieste v dome obvyklom, čo sa podľa informácií správcu stalo.

Správca dňa 19.11.2021 písomne požiadal Okresný úrad Košice, aby určil stavebný úrad, ktorý bude viesť stavebné konanie k obnove domu z dôvodu, že v dome sa nachádza nebytový priestor, ktorého vlastníkom je Mesto Košice. Dôkazom je výpis z listu vlastníctva č. 12656, ktorý preukazuje, že vo vchode č. 14 je v suteréne nebytový priestor patriaci Mestu Košice.

Podľa ust. § 119 ods. 3 stavebného zákona: Ak je na konanie príslušná obec ako stavebný úrad a je zároveň navrhovateľom, stavebníkom alebo vlastníkom stavby, alebo žiadateľom o povolenie terénnych úprav, prác alebo zariadení, ktoré sú predmetom konania, krajský stavebný úrad určí, ktorý stavebný úrad vykoná konanie a vydá rozhodnutie.

Dňa 18.01.2022 bolo správcovi bytového domu mailom doručené oznámenie stavebného úradu obce Valaliky o začatí stavebného konania, ktoré bolo v ten istý deň správcom zverejnené na mieste v dome obvyklom, k čomu boli stavebnému úradu dňa 19.01.2022 mailom poslané fotografie zo zverejnenia.

Dňa 26.01.2022 Ing. Peter Varga mailom požiadal správcu okrem iného aj o zaslanie projektovej dokumentácie obnovy domu, výkazu výmer a rozhodnutia Okresného úradu o určení stavebného úradu. Správca bytového domu tejto žiadosti vyhovel, o čom svedčí jeho mailová komunikácia zo dňa 26.01.2022 a požadované doklady/dokumentáciu menovanému obratom elektronicky doručil.

Správca bytového domu vo svojom stanovisku taktiež uviedol, že Ing. Peter Varga od začiatku nesúhlasil s komplexnou obnovou domu. Ako dôkaz tohto tvrdenia bola predložená Hlasovacia listina k písomnému hlasovaniu vyhláseného dňa 01.02.2021, s termínom konania písomného hlasovania: 09.02.2021 – 14.02.2021 v čase od 17:00 do 20:00 hod.. Správca ďalej uvádza, že okrem práv majú vlastníci aj povinnosti a síce zúčastňovať sa na správe domu a rozhodovať na schôdzi, resp. v písomnom hlasovaní o všetkých veciach, ktoré sa týkajú domu. Ing. Peter Varga opisuje priebeh prezentácie projektovej dokumentácie na schôdzi ako „rýchly“, pričom sa predmetnej schôdze nezúčastnil. Rovnako správca uvádza, že Ing. Peter Varga poukazuje, že zápisnica zo schôdze konanej dňa 12.10.2021 bola zverejnená v dome po termíne stanovenom v zákone o vlastníctve bytov a nebytových priestorov, pričom ako vlastník, ktorý sa o výsledku hlasovania nemohol dozvedieť, mal v zmysle zákona právo obrátiť sa na súd, aby o veci rozhodol, čo podľa informácií správcu neurobil. Správca ďalej poukazuje na to, že bytový dom bol postavený v roku 1954 a dodnes neprešiel zásadnou obnovou. Vzhľadom na vek stavby väčšina vlastníkov súhlasí s komplexnou obnovou a v prípade bytových domov platí názor väčšiny vlastníkov.

Podľa ust. § 14a ods. 8 zákona č. 182/1993 Z.z. o vlastníctve bytov a nebytových priestorov, v znení neskorších predpisov: Prehlasovaný vlastník bytu alebo nebytového priestoru v dome má právo obrátiť sa do 30 dní od oznámenia výsledku hlasovania na súd, aby vo veci rozhodol, inak jeho právo zaniká. Ak sa vlastník bytu alebo nebytového priestoru v dome nemohol o výsledku hlasovania dozvedieť, má právo obrátiť sa na súd najneskôr do troch mesiacov od oznámenia výsledku hlasovania, inak jeho právo zaniká. Prehlasovaný vlastník bytu alebo nebytového priestoru v dome sa môže zároveň na príslušnom súde domáhať dočasného pozastavenia účinnosti rozhodnutia vlastníkov bytov a nebytových priestorov podľa osobitného predpisu. Pri rovnosti hlasov, alebo ak sa potrebná väčšina podľa § 14b nedosiahne, rozhoduje na návrh ktoréhokoľvek vlastníka bytu alebo nebytového priestoru v dome súd.

K námietkam účastníka konania pod bodom č. 2) stavebný úrad uvádza:

Podľa ust. § 119 ods. 3 stavebného zákona: Ak je na konanie príslušná obec ako stavebný úrad a je zároveň navrhovateľom, stavebníkom alebo vlastníkom stavby, alebo žiadateľom o povolenie terénnych úprav, prác alebo zariadení, ktoré sú predmetom konania, krajský stavebný úrad určí, ktorý stavebný úrad vykoná konanie a vydá rozhodnutie.

Táto úprava predchádza stretu záujmov obce ako stavebného úradu a obce v postavení vlastníka stavby. Podľa zákona o obecnom zriadení starosta obce zastupuje obec a zároveň je oprávnený vykonávať správne konanie podľa stavebného zákona, preto so zreteľom na zásady správneho konania zákon vylučuje, aby vydal rozhodnutie vo veci vlastnej stavby, resp. jej časti, ktorú má vo vlastníctve.

Podľa ust. § 119 ods. 4 stavebného zákona: Na určenie príslušného stavebného úradu sa nevzťahujú všeobecné predpisy o správnom konaní.

Z uvedeného vyplýva, že určenie príslušnosti na konanie nemá formu rozhodnutia a stavebný úrad určenú príslušnosť na konanie nemôže odmietnuť. Keďže určenie nemá formu rozhodnutia, nemá preto predpísané náležitosti, ktorými disponuje rozhodnutie, teda výrok, odôvodnenie a poučenie.

K námietkam účastníka konania pod bodom č. 3) stavebný úrad uvádza:

Obec Valaliky je určeným stavebným úradom a ako Okresným úradom Košice určený stavebný úrad nemôže odmietnuť podania účastníka konania, smerujúce k vydaniu príslušných rozhodnutí pre uvedenú stavbu, na ktoré je príslušný všeobecný stavebný úrad v intenciách stavebného zákona. Výber stavebného úradu je plne v kompetencii Okresného úradu Košice, odboru výstavby a bytovej politiky, do kompetencie ktorého spadá posúdenie rozsahu budúcej stavby a územný obvod každého stavebného úradu, ako aj odborné predpoklady úradu na správne konanie.

V súvislosti s chýbajúcimi podkladmi k bytovému domu stavebný úrad uvádza, že podkladom k žiadosti o stavebné povolenie je projektová dokumentácia stavby, vypracovaná oprávnenou osobou (§ 8 ods. 2 písm. b) vyhlášky MŽP SR č. 453/2000 Z.z.). Oprávnenou osobou pre vypracovanie projektu stavby potrebného na vydanie stavebného povolenia vrátane statických a dynamických výpočtov konštrukcií stavieb a projektového energetického hodnotenia, je projektant, ktorý vykonáva projektovú činnosť a zodpovedá za správnosť a úplnosť vypracovania dokumentácie aj za jeho realizovateľnosť (§ 46 ods. 1 stavebného zákona). Pri vykonávaní projektovej činnosti je oprávnená osoba – projektant, povinná chrániť verejné záujmy (§ 45 ods. 4 stavebného zákona). K žiadosti o vydanie stavebného povolenia bola priložená projektová dokumentácia stavby, vypracovaná oprávnenou osobou – Ing. Vladimírom Oleárom, autorizovaným stavebným inžinierom pre konštrukcie pozemných stavieb, ktorý je v zmysle stavebného zákona zodpovedný za správnosť a úplnosť projektovej dokumentácie a za jej realizovateľnosť.

Podľa ust. § 5 ods. 3 zákona č. 138/1992 Zb. o autorizovaných architektoch a autorizovaných stavebných inžinieroch, v znení neskorších predpisov: Inžinier pre konštrukcie pozemných stavieb a inžinier pre konštrukcie inžinierskych stavieb je oprávnený na vyhotovovanie projektovej dokumentácie na stavebné povolenie a na poskytovanie technického a ekonomického poradenstva týkajúceho sa konštrukcií pozemných a inžinierskych stavieb. Okrem uvedeného má inžinier pre konštrukcie pozemných stavieb oprávnenie vypracúvať odborné posudky a odhady a taktiež vykonávať odborný autorský dohľad nad uskutočňovaním stavieb podľa projektovej dokumentácie overenej stavebným úradom v stavebnom konaní (§ 5 ods. 6 zákona č. 138/1992 Zb. o autorizovaných architektoch a autorizovaných stavebných inžinieroch, v znení neskorších predpisov).

Stavebný úrad má za to, že oprávnená osoba – projektant, v rámci svojej projektovej činnosti, odborne zhodnotil všetky aspekty skutkového stavu stavby a navrhol riešenie, ktoré zohľadňuje požiadavky vlastníkov, zahŕňa požiadavky vyplývajúce z právnych predpisov a chráni verejný záujem.

V otázke upustenia stavebného úradu od vykonania miestneho zisťovania stavebný úrad uvádza, že stavebný zákon umožňuje upustenie od miestneho zisťovania, prípadne aj od ústneho pojednávania ak sú mu dobre známe pomery staveniska a žiadosť poskytuje dostatočný podklad pre posúdenie navrhovanej stavby (§ 61 ods. 2 stavebného zákona).

Podľa ust. § 43i ods. 1 stavebného zákona: Stavenisko je priestor, ktorý je počas uskutočňovania stavby určený na vykonávanie stavebných prác na stavbe, na uskladňovanie stavebných výrobkov a dopravných a iných zariadení potrebných na uskutočňovanie stavby a na umiestnenie zariadenia staveniska; zahŕňa stavebný pozemok, prípadne v určenom rozsahu aj iné pozemky alebo ich časti.

Stavebnému úradu sú pomery staveniska známe, preto zvážil, že upustenie od miestneho zisťovania a aj od ústneho pojednávania, je v súvislosti s pandemickou situáciou v súvislosti s ochorením COVID-19 na mieste. Rovnako aj žiadosť o vydanie stavebného povolenia poskytovala dostatočný podklad pre posúdenie navrhovanej stavby. Sám Ing. Peter Varga vo svojich námietkach uviedol, že osobný kontakt s účastníkmi nie je ani tak potrebný, ale je potrebné sa oboznámiť s bytovým domom a jeho stavbou, konštrukciou, umiestnením jednotlivých prvkov a práve miestne zisťovanie – ohliadka a informácie od vlastníkov, vie poskytnúť vedomosť o stavbe. Týmto si menovaný sám vo svojom vyjadrení odporuje keď tvrdí, že osobný kontakt s účastníkmi konania nie je potrebný a na strane druhej majú byť informácie od vlastníkov pri miestnom zisťovaní zdrojom vedomosti o stavbe. Stavebný úrad pripomína, že stavebné konanie – v štádiu oznámenia o začatí stavebného konania jeho účastníkom a dotknutým orgánom, prebiehalo v čase, kedy bola pandemická situácia vážna. Ak by pomery staveniska neboli stavebnému úradu známe, potom by bol nariadil miestne zisťovanie. Avšak opak je pravdou, preto využil zákonnú možnosť pre upustenie od miestneho zisťovania a ústneho pojednávania s prihliadnutím na ust. § 142h stavebného zákona, podľa ktorého: Počas mimoriadnej situácie, výnimočného stavu alebo núdzového stavu vyhláseného v súvislosti s ochorením COVID-19 stavebný úrad

a) vykonáva ústne pojednávanie a miestnu ohliadku len v nevyhnutnom rozsahu,

b) môže predĺžiť lehotu na vykonanie úkonu a lehotu na vydanie rozhodnutia bez predchádzajúceho súhlasu odvolacieho orgánu; stavebný úrad je povinný o predĺžení lehoty na vykonanie úkonu a lehoty na vydanie rozhodnutia s uvedením dôvodu upovedomiť všetkých účastníkov konania,

c) vybaví bez zbytočného odkladu podanie, pri ktorom môže vykonať úkony na základe písomne predloženého návrhu, ktorý poskytuje dostatočný podklad na posúdenie podania bez osobného kontaktu s účastníkmi konania.

K otázke upustenia od výmeny ležatého potrubia kanalizácie nad CO krytom stavebný úrad uvádza, že sa jedná o internú záležitosť medzi vlastníkmi, správcom bytového domu a projektantom. V predloženej projektovej dokumentácii sa uvádzajú podklady pre spracovanie projektu, medzi ktorými je objednávka, rokovanie so zástupcami vlastníkov bytov, pôvodná výkresová dokumentácia, obhliadka objektu a fotodokumentácia, normy STN, Technologické predpisy systému, Obnova bytových domov, hromadná bytová výstavba do roku 1970 a po roku 1970 (doc. Ing. Zuzana Šternová, PhD. a kolektív, Jaga group, Bratislava 2001 a 2002). V prípade, že Ing. Peter Varga nesúhlasil s navrhnutým riešením a síce, že ležatý rozvod v strope CO krytu bude ponechaný, do konštrukcie CO krytu sa nezasiahne a že stupačky v tomto mieste začnú nad podlahou napojením na pôvodné rozvody, mal možnosť túto vec riešiť v rámci postupu, ktorý upravuje zákon č. 182/1993 Z.z. o vlastníctve bytov a nebytových priestorov, v znení neskorších predpisov.

Na základe uvedeného stavebný úrad vyhodnotil námietky účastníka konania ako neopodstatnené a zamietol ich.

Stavebný úrad listom č. 63-01/2022-Va zo dňa 08.03.2022 postupoval v konaní podľa ust. § 3 ods. 2 správneho poriadku, ktorý pojednáva o povinnosti správneho orgánu postupovať v konaní v úzkej súčinnosti s účastníkmi konania, zúčastnenými osobami a inými osobami, ktorých sa konanie týka, dať im vždy príležitosť, aby mohli svoje práva a záujmy účinne obhajovať, najmä sa vyjadriť k podkladu rozhodnutia, a uplatniť svoje návrhy. Účastníkom konania, zúčastneným osobám a iným osobám, ktorých sa konanie týka musia správne orgány poskytovať pomoc a poučenia, aby pre neznalosť právnych predpisov neutrpeli v konaní ujmu. Súčasne v súlade s ust. § 33 ods. 2 správneho poriadku, podľa ktorého správny orgán je povinný dať účastníkom konania a zúčastneným osobám možnosť, aby sa pred vydaním rozhodnutia mohli vyjadriť k jeho podkladu i k spôsobu jeho zistenia, prípadne navrhnúť jeho doplnenie, vyzval účastníkov konania na oboznámenie sa s podkladmi pre rozhodnutie a stanovil pre tento úkon lehotu do 14.04.2022. Písomnosť bola účastníkom konania doručované rovnakým spôsobom, ako oznámenie o začatí stavebného konania. Na túto výzvu stavebného úradu nebola zo strany účastníkov konania žiadna reakcia.

Stavebný úrad v súlade s ust. § 62 ods. 1 stavebného zákona v stavebnom konaní preskúmal, či dokumentácia spĺňa podmienky územného rozhodnutia; či dokumentácia spĺňa požiadavky týkajúce sa verejných záujmov, predovšetkým ochrany životného prostredia, ochrany zdravia a života ľudí, a či zodpovedá všeobecným technickým požiadavkám na výstavbu ustanoveným týmto zákonom a osobitnými predpismi; či je zabezpečená komplexnosť a plynulosť výstavby, či je zabezpečené včasné vybudovanie technického, občianskeho alebo iného vybavenia potrebného na riadne užívanie; či bude stavbu uskutočňovať osoba oprávnená na uskutočňovanie stavieb, pričom zistil, že všetky tieto požiadavky sú dodržané.

Podkladom pre vydanie rozhodnutia bola žiadosť o vydanie stavebného povolenia, projektová dokumentácia stavby, záväzné stanoviská dotknutých orgánov, a taktiež:

* výpis z listu vlastníctva č. 12656, k.ú. Severné Mesto,
* kópia z katastrálnej mapy,
* určenie stavebného úradu Okresným úradom Košice, odborom výstavby a byt. politiky č. OU-KE-OVBP2-2021/043800-002 zo dňa 23.11.2021,
* kópia Zápisnice zo schôdze vlastníkov bytov a nebytových priestorov bytového domu Obrancov mieru 12, 14, Košice, zo dňa 12.10.2021,
* Posudok k výskytu chránených živočíchov na bytovom dome Obrancov mieru 185/12-14 v Košiciach, vypracovaný Slovenskou ornitologickou spoločnosťou/BirdLife Slovensko, Zelinárska 4, Bratislava,
* Stanovisko správcu bytového domu k námietkam účastníka konania zo dňa 15.02.2022 s prílohami (kópie): pozvánka na schôdzu vlastníkov bytov a nebytových priestorov bytového domu na ulici Obrancov mieru 12, 14, Košice s termínom konania schôdze dňa 12.10.2021 o 17:00 hod; Zmluva o výkone správy č. 01/2019/09, výpis z listu vlastníctva č. 12656; mailová komunikácia medzi zamestnancom správcu bytového domu a Ing. Petrom Vargom zo dňa 26.01.2022; Hlasovacia listina k písomnému hlasovaniu vyhláseného dňa 01.02.2021 s termínom konania písomného hlasovania: 09.02.2021 – 14.02.2021.

Obec Valaliky, preskúmala predloženú žiadosť o stavebné povolenie z hľadísk uvedených v ust. § 62 stavebného zákona, § 8 a § 9 vyhlášky MŽP SR č. 453/2000 Z. z., ktorou sa vykonávajú niektoré ustanovenia stavebného zákona, v súlade s vyhláškou MŽP SR č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie a posúdila aj vyjadrenia účastníkov konania a dotknutých orgánov štátnej správy a organizácií. Dokumentácia stavby spĺňa všeobecnotechnické požiadavky na výstavbu a príslušné technické normy.

Stavebný úrad v priebehu konania nezistil dôvody, ktoré by bránili povoleniu stavby. Účastník konania Ing. Peter Varga podal námietky proti realizácii predmetnej stavby, ktoré stavebný úrad zamietol. Vyjadrenia dotknutých orgánov nie sú záporné ani protichodné a ich pripomienky boli zahrnuté do podmienok tohto rozhodnutia. Uskutočnením stavby nie sú ohrozené záujmy spoločnosti ani neprimerane obmedzené, či ohrozené práva a právom chránené záujmy účastníkov konania, preto bolo potrebné rozhodnúť tak, ako sa uvádza vo výrokovej časti tohto rozhodnutia.

Správny poplatok vo výške 100 € (slovom jednosto eur) bol zaplatený v zmysle pol. 60 písm. c) Sadzobníka správnych poplatkov, ktorý tvorí súčasť zákona č. 145/1995 Z. z. o správnych poplatkoch v znení neskorších právnych predpisov.

**Poučenie**

Proti tomuto rozhodnutiu možno podľa § 53 a násl. správneho poriadku podať odvolanie, v lehote do 15 dní odo dňa jeho doručenia. Odvolanie sa podáva na Obec Valaliky, Poľná 8, 044 13 Valaliky.

Toto rozhodnutie je možné preskúmať súdom až po vyčerpaní riadnych opravných prostriedkov.

.............................................

**Ing. Štefan Petrík**

starosta obce

Prílohy:

* 2x overená projektová dokumentácia pre stavebníka

Doručí sa:

Účastníci konania – verejná vyhláška

* Ing. Miroslav Šulek, Bytex Slovensko, s.r.o., Čárskeho 7, 040 01 Košice
* projektant: Ing. Vladimír Oleár, OLICON plus, s.r.o., Vansovej 12, 080 01 Prešov
* vlastníci BaNP bytového domu na ulici Obrancov mieru č. 12, 18, Košice

Dotknuté orgány – na vedomie

* Okresný úrad Košice, Odbor starostlivosti o ŽP, OPaK, OH, Komenského 52, 041 70 Košice
* OR HaZZ v KE, Požiarnická 4, 040 01 Košice
* Magistrát mesta Košice, Tr. SNP 48/A, 040 11 Košice
* Mestská časť Košice – Sever, Miestny úrad Mestská časť Košice – Sever, Festivalové námestie 2, 040 01 Košice

Toto rozhodnutie má povahu verejnej vyhlášky podľa § 26 správneho poriadku a § 69 ods. 2 stavebného zákona; doručuje sa účastníkom konania a musí byť vyvesené po dobu **15 dní** na úradnej tabuli správneho orgánu - obce Valaliky a na jeho webovom sídle. Posledný deň tejto lehoty je dňom doručenia.

Informatívne bude rozhodnutie zverejnené po dobu 15 dní aj na úradnej tabuli a webovom sídle Mestskej časti Košice-Sever, Festivalové námestie 2, 040 01 Košice.

**Úradná tabuľa**

Dátum vyvesenia: 15.6.2022

Dátum zvesenia:

**Internetová stránka**

Dátum vyvesenia: 15.6.2022

Dátum zvesenia:

Pečiatka a podpis oprávnenej osoby:

Informácie o spracúvaní osobných údajov podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov a o zmene a doplnení niektorých zákonov sú zverejnené na webovom sídle prevádzkovateľa www.valaliky.sk.